ቀዳማይ ክፋል እቲ መርመራዊ ጸብጻብ፡ መሸፈኒ ኣፍን ኣፍንጫን፣ ጋወን፣ ጓንትን ካልኦት ኣብ መላእ እታ ሃገር ዝርከቡ ሆስፒታላት ዘድልዮም ቀረባት ንክግዝአሉ ዝተሰልዐ 7.8 ሚሊዮን ዶላር ብዘይኣግባብ ተጠፋፊኡ'ዩ ይብል። እቶም ካብ ኮሚሽን ስነ ምግባርን ጸረ ብልሽውናን ዝተወጻጽኡ ሰብ ሞያ፡ እዞም ኣቑሑት ንምዕዳግ ጨረታ ክካየድ ከሎ ብርክት ዝበሉ ሕግታት ተጣሒሶም'ዮም ኢሎም። እቲ ኮሚሽን ብሮቡዕ ኣብ ዝሃቦ መግለጺ "ዕድጊ እቶም ኣቑሑት ናይ ምቁጽጻር ሓላፍነት ኣብ ዝተዋህቦ ትካል ዝሰርሑ ሓለፍቲ ብዘይኣገባብ ወጻኢታት ስለ ዘውጽኡ ብገበን ክሕተቱ ከም ዝኽእሉ እቲ መርመራ የረድእ" ኢሉ። ስለ ዝኾነ፡ ኣብ ልዕሊ ትካል ዕድጊ ናውታት ሕክምና ኬንያ (ከምሳ) ከምኡ'ውን ሚኒስትሪ ጥዕና እታ ሃገር ክሲ ከም ዝምስርት ኣፍሊጡ። ካልኣይ ክፍሊ እቲ መርመራ ድማ፡ ኣብ ዙርያ እቲ ጨረታ ስዒሮም ዝተባህሉ ትካላት ዘተኮረ'ዩ። እቶም ትካላት ንኮቪድ-19 ዝተዋህቦ ናይ ገንዘብ ሓገዝ ብዘይኣገባብ ተጠቒሞም ድዮም ዝብል ዘመላኽት ነገር የለን። ናብ ባይቶ ሰኔትን ቢቢሲን ዝተላእኸ ሰነድ ከም ዘመላኽቶ ግን ገሊኦም ጨረታ ዝስዓሩ ትካላት ኣብ ውሽጢ ሰሙን ዝተጣየሹ እዮም። 'ሾፕ ኤንድ ባይ ሊሚትድ' ዝተባህለ ትካል ጨረታ 10 ሚሊዮን ዶላር እዩ ስዒሩ። ግን ድማ እቲ ትካል ኣብ ኬንያ ብኮሮናቫይረስ ዝተለኽፈ ሰብ ቅድሚ ምርካቡ ቅድሚ ሓደ ሰሙን'ዩ ተጣይሹ። እቲ ትካል ዝፈጸምኩዎ ጌጋ የለን'ዩ ዝብል። ካልኦት ጨረታ ዝተዓወቱ ትካላት ድማ ምስ ፖለቲከኛታት እታ ሃገር ርክብ ዘለዎም እዮም። እቶም ሰነዳት ከም ዘመላኽቱዎ፡ ትካል ዕድጊ ናውታት ሕክምና ኬንያ እቶም ኣቑሑት ካብቲ ኣብ ዕዳጋ ዘሎ ዋጋ ሰለስተ ዕጽፊ ወሲኹ ዝዓደገሉ እዋን ኣሎ። ኣብ እዋን ኮሮናቫይረስ ጉዕዞ ትሓስቡ'ዶ?
